ગુજરાતમાં ભાજપની સરકારનો રંગ ઉતરતો જાય છે ત્યારે લોકસભાની અડધો-અડધ બેઠકો ગુમાવવાની દહેશત વચ્ચે ગુજરાત પ્રદેશ એકમ અને સરકારને 26 બેઠકોનો ટારગેટ આપવામાં આવ્યો છે. આ મિશનના મુખ્ય સૂત્રધાર વિજય રૂપાણી છે. ગુજરાતમાં તેમનું નેતૃત્વ છે તેથી પાર્ટીને તેમની ઉપર મોટી આશા છે. વિધાનસભાની ચૂંટણીમાં પાર્ટીને જે નુકશાન થયું છે તેને સરભર કરવાની જવાબદારી પણ તેમના માથે છે. બીજી તરફ પ્રદેશ કોંગ્રેસમાં નવું લોહી આવ્યું હોવાથી ભાજપની ધડકન વધી રહી છે. વિપક્ષના નેતા પરેશ ધાનાની અને પાર્ટીના પ્રદેશ પ્રમુખ અમિત ચાવડા પણ લોકોના પ્રશ્નો રજૂ કરી સરકારને ભિડવવાની પેરવી કરી રહ્યાં છે. કોંગ્રેસને વિધાનસભામાં મળેલી બેઠકો જોતાં તેમના ફાળે લોકસભાની ઓછામાં ઓછી 10 થી 12 બેઠકોમાં સફળતા મળે તેમ છે, જો કે સૌથી મોટું ફેક્ટર વડાપ્રધાન નરેન્દ્ર મોદી છે. ગુજરાતી પ્રાઇમ મિનિસ્ટર હોવાના કારણે ગુજરાતની જનતા તેમને વધુ પસંદ કરી શકે છે પરંતુ એ માનવું ભૂલભરેલું છે કે રાજ્યમાં 2014નો માહોલ ચાલી રહ્યો છે. પાંચ વર્ષમાં ઘણું બદલાઇ ચૂક્યું છે.